  Виталий Пронин  Туннэ Нюлэс хозяйствоя министерствое люкаськизы та удысын тыршисьёс. Устооссэ пусйизы грамотаосын, дано нимъёсын. Люкаськемъёс пӧлын вал «Эгра лесничество» огазеяськонлэн кивалтӥсезлэн воштӥсез Ия Корнилина но. Туннэ солы Удмурт Республикаысь дано нюлэсчи ним сётӥзы.Зура школаез йылпумъямез бере Ия Корнилина Санкт-Петербургысь лесотехнической но Ижысь гурт хозяйствоя институтъёсын тодон-валан люказ. Тэлез утёнъя инженерлэсь удыссэ вить чиньызэ кадь тодэ. Трос аръёс ӵоже Эгра лесничестволэн Зураысь ёзаз тыршиз. Тодаз вае нырысь ужан нуналъёссэ: инженерен сикетӥ ветлыкуз, тарскетэм куараосты кылӥллям. Со нылашез кышкатэм: койык сьӧры гондыр мынэ... Нош Ия Геннадьевналэн кӧберыз ик вылымтэ. Со тодэ: та удыс кышкасьтэмъёслэн.Ужан сяменыз йӧно кышномурт пӧртэм пӧйшуръёсын пумиськылэмын. Тужгес но кышкыт, пе, вазь тулыс. Койыкъёс, кионъёс, балянъёс, кӧлэмысь султэм гондыръёс адямиос вылэ урдскыны быгато. Койыкен ваче син пумиськыкуз но, сэзь-сэзь кариськем. Кыкназы но шыпытак люкиськиллям.- Азьвыл аръёсы гурт калык инкуазь узырлыкез тросгес гажаз, - шуэ Ия Корнилина. - Ёросысьтымы леспромхозъёс сикез уно кораллязы, выльзэ мерттон сярысь но сюлмаськылӥзы. Пограм я куасьмем писпуосты доразы ворттӥзы, милесьтым юаса гинэ. Бен, азьло вакытэ но йыртэмасьёс вал. Нош али бадӟым трактор-машинаосын пыро но чебер пуспуосты вандылыса кошко. Туэ гужем но та пумысен уголовной уж ӝутэмын вал. Туала арын тросэзлэн асьсэ пилорамаоссы вань. Прокуратурае ӝожтӥськонъёс вуэм бере гинэ тэлез утисьёс соосты эскерыны быгато.21 ар ужатозяз, Ия Корнилинаез пӧртэм сюлмаськонъёс поромыто: кылем арын кӧс улэм бере куасьмем писпуосты утялтоно, писпуос мерттоно. Инкуазь узырлыкез дэмен утёно.   Валентина Емельянова.      Туспуктӥз Александр Караваев.  